"See tähendab, et meiega võivad ühineda ka need inimesed, kes meie vaadetega nõus ei ole," ütles Sütt.

Seevastu on üles riputatud lühike manifest, mis algab sõnadega: "Meie ei tee manifeste, meie teeme ära!" Manifest koosneb kaheteistkümnest punktist. Manifesti autoriks on samuti Sütt isiklikult.

"Kui Eesti 200 ja Elurikkuse erakond teatasid, et nad tahavd erakonnaks saada, siis ma mõtlesin, et ma teen ka," kirjeldas Sütt erakonna saamislugu.

Sarnaselt erakonnaga Eesti 200 on käsitletud väga spetsiifilisi teemasid ja antud konkreetseid lubadusi nagu raiemahu vähendamine, venekeelsete koolide eestikeelsele õppele üleviimine, II pensionisambasse kogunenud raha väljamaksmine jne. Kõik teemad on juba ka varasemalt olnud poliitilise diskussiooni objektiks.

Sütt leiab, et riigi valitsemine peaks toetuma sotsioloogilistele uuringutele, nagu neid teevad uuringufirmad Emor, Saar Poll ja teised. Kui toetus ühelegi poole selgelt välja ei joonistu, võiks Süti arvates korraldada referendumi.

Erakonnaga liitumiseks loositi Süti sõnul välja ka neli Samsung Galaxy telefoni ja 30-eurone kõlar. Raha nende ostmiseks nagu teiste kulutuste katmiseks tuli Süti sõnul tema enda taskust. Midagi imelikku ta loosimises ei näe.

"Teised erakonnad loosivad ju ka välja salle, moosi- ja meepurke. Meie tegime seda enda raha eest, teised erakonnad maksumaksja raha eest," kommenteeris ta.

Kuidas sai võimalikuks erakonna loomine, ilma et avalikkus sellest varem kuulnud oleks? Süti sõnul ei soovinudki ta enne erakonna loomist sellest avalikult rääkida. "Ma olen lapsepõlves kaua maal elanud ja näinud, et kui kana pole veel munenud, siis ta ei kaaguta," ütles Sütt.

Samuti ütles Sütt, et ei soovinud erakonda tuntud inimesi. "Neid on poliitikas juba niigi palju," märkis ta.

"Mulle kuulub internetitelekanal Entusiast TV. Sealtkaudu ma liikmed leidsingi," ütles Sütt. Mehel on ka turundusvaldkonnas töötamise kogemus Eesti Meedia kontserni kuuluvas ettevõttes. Küsimusele, kas erakond sai loodud selleks, et nii oma telekanalile reklaami teha, vastas Sütt eitavalt.